На основу члана 2., 4., 9. и 13. Закона о комуналним делатностима („Службени гласник РС“, број 88/2011, 104/2016 и 95/2018 ), члана 20. Закона о управљању отпадом („Службени гласник РС“, број 36/2009, 88/2010, 14/2016 и 95/2018-др.закон), члана 32. Закона о локалној самоуправи („Службени гласник РС“, број 129/2007, 83/2014-др.закон, 101/2016-др.закон и 47/2018), члана 4. и 39. Закона о прекршајима („Службени гласник РС“, број 65/2013, 13/2016 и 98/2016 – одлука УС) и члана 15. став 1. тачка 2. и члана 40. и 152. Статута општине Владичин Хан ("Службени гласник Града Врања", број 4/2019), Скупштина општине Владичин Хан, на седници одржаној дана 07.04.2019. године, донела је

**ОДЛУКУ**

**О УПРАВЉАЊУ КОМУНАЛНИМ ОТПАДОМ**

**НА ТЕРИТОРИЈИ ОПШТИНЕ ВЛАДИЧИН ХАН**

**I. ОПШТЕ ОДРЕДБЕ**

**Члан 1.**

Овом Одлуком прописују се општи услови и начин обављања комуналне делатности- управљање комуналним отпадом; сакупљање, превоз, складиштење, третман и безбедно одлагањe инертног и неопасног комуналног и комерцијалног отпада на депонији неопасног отпада (у даљем тексту Отпад); управљање, одржавање, санирање и затварање депонија неопасног отпада; општа и посебна права и обавезе вршилаца делатности и корисника услуга; цене и начин плаћања услуге; начин вршења контроле и надзора; забране, казне за кршење одредби ове одлуке и друга питања од значаја за управљање отпадом.

**Начин управљања отпадом**

**Члан 2.**

Управљање комуналним отпадом врши се на начин којим се обезбеђује најмањи ризик по угрожавање живота и здравља људи и животне средине, контролом и мерама смањења:

- загађења вода, ваздуха и земљишта;

- опасности по биљни и животињски свет;

- опасности од настајања удеса, експлозија или пожара;

- негативних утицаја на пределе и природна добра посебних вредности;

- нивоа буке и непријатних мириса;

**Члан 3.**

Управљање Отпадом општина Владичин Хан спроводи применом закона, подзаконских аката, ове Одлуке и других одлука и аката надлежних органа општине, плана управљања отпадом као и уговора о поверавању делатности управљања отпадом.

Комуналну делатност управљање комуналним отпадом може обављати јавно предузеће, привредно друштво, предузетник или други привредни субјекат који ипуњава услове за обавељање ове делатност прописане законом и подзаконским актима и коме је одлуком надлежног органа општине Владичин Хан поверено обављање комуналне делатности управљање комуналним отпадом. (у даљем тексту: Пружалац услуга).

У складу са законом ове послове могу обављати и овлашћени оператери за прикупљање појединих врста отпада.

**Циљ Одлуке**

**Члан 4.**

Циљ ове Одлуке је да се обезбеде и осигурају услови за:

1) управљање отпадом на начин којим се не угрожава здравље људи и животна средина;

2) одвајање отпада на месту настанка, поновно искоришћење и рециклажу отпада и издвајање секундарних сировина из отпада;

3) развој поступка и метода за одлагање отпада;

4) санацију неуређених одлагалишта отпада;

5) праћење стања затворених и новоформираних одлагалишта отпада;

6) развијање свести о управљању отпадом.

**Начела**

**Члан 5.**

Управљање отпадом заснива се на следећим начелима:

1) начело избора најоптималније опције за животну средину;

2) начело близине и регионалног приступа управљању отпадом;

3) начело хијерархије управљања отпадом;

4) начело одговорности;

5) начело “загађивач плаћа“

**II ВРСТЕ И КЛАСИФИКАЦИЈА ОТПАДА**

**Врсте отпада**

**Члан 6.**

Отпад јесте свака мaтерија или предмет садржан у листи категорија отпада (у складу са Правилником о категоријама, испитивању и класификацији отпада), који власник одбацује, намерава или мора да одбаци, у складу са законом.

Врсте отпада у смислу ове Одлуке су:

1) комунални (кућни отпад);

2) комерцијални отпад;

3) индустријски отпад.

Отпад из става 1. ове Одлуке, у зависности од опасних карактеристика које утичу на здравље људи и животну средину, може бити:

1) инертни;

2) неопасан;

3) опасан.

**Класификација отпада**

**Члан 7.**

Комунални отпад јесте отпад из домаћинстава (кућни отпад), као и други отпад који је због своје природе или састава сличан отпаду из домаћинстава. Комунални отпад настаје у индивидуалном и колективном становању, у пословним зградама или заједничким просторијама пословних и стамбених зграда, на јавним површинама, као и други отпад сличан кућном отпаду, који се може одлагати у посуде за одлагање отпада.

Комунални отпад у даљој класификацији може бити: биоразградив, бионеразградив и кабасти отпад.

Комерцијални отпад настаје у предузећима, установама и другим институцијама које се у целини или делимично баве трговином, услугама, канцеларијским пословима, спортом, рекреацијом или забавом, осим отпада из домаћинстава и индустријског отпада.

Индустријски отпад јесте отпад из било које индустрије или са локације на којој се налази индустрија, осим јаловине и пратећих минералних сировина из рудника и каменолома.

Инeртни отпад јесте отпад који није подложан било којим физичким, хемијским или биолошким променама; не раствара се, не сагорева или на други начин физички или хемијски реагује, није биолошки разградив или не утиче неповољно на друге материје са којима долази у контакт на начин који може да доведе до загађења животне средине или угрози здравље људи; укупно излуживање и садржај загађујућих материја у отпаду и екотоксичност излужених материја морају бити у дозвољеним границама, а посебно не смеју да угрожавају квалитет површинских и/или подземних вода.

Неопасан отпад јесте отпад који нема карактеристике опасног отпада.

Опасан отпад јесте отпад који по свом пореклу, саставу или концентрацији опасних материја може проузроковати опасност по животну средину и здравље људи и има најмање једну од опасних карактеристика утврђених посебним прописима, укључујући и амбалажу у коју је опасан отпад био или јесте упакован.

**III ПЛАНИРАЊЕ УПРАВЉАЊА ОТПАДОМ**

**Локални план управљања отпадом**

**Члан 8.**

Локални план управљања отпадом општине Владичин Хан представља документ којим се организује процес управљања отпадом на нивоу општине.

Управљање отпадом, у смислу горе наведеног документа, представља спровођење прописаних мера за поступање са отпадом у оквиру сакупљања, транспорта, складиштења, третмана и одлагања отпада, укључујући и надзор над тим активностима и бригу о постројењима за управљање отпадом после затварања.

**IV СУБЈЕКТИ УПРАВЉАЊА ОТПАДОМ**

**Члан 9.**

Субјекти надлежни за управљање отпадом јесу:

1) Општина Владичин Хан

2) Јавна комунална предузећа

3) Пружалац услуге

**Члан 10.**

Општина Владичин Хан

1) доноси Локални план управљања отпадом, обезбеђује услове и стара се о његовом спровођењу;

2) спроводи управљање комуналним, односно инертним и неопасним отпадом у складу са законом, односно уређује, обезбеђује и организује сакупљање, транспорт, третман и одлагање комуналног отпада;

3) уређује поступак наплате услуга у области управљања комуналним, односно инертним и неопасним отпадом у складу са законом;

4) израђује пројекат санације и рекултивације неуређених депонија;

5) врши надзор над спровођењем рекултивације депоније после њеног затварања, у циљу смањења ризика по здравље људи и животну средину;

6) врши надзор и контролу мера поступања са отпадом у складу са овом Одлуком.

**Члан 11.**

Општина Владичин Хан обезбеђује одговарајући обухват, обим и квалитет услуге управљања комуналним отпадом, развој и унапређење квалитета и асортимана, као и унапређење организације рада, ефикасности и других услова у складу са Локалним планом управљања отпадом.

Општинско веће општине Владичин Хан разматра извештаје о реализацији Локалног плана управљања отпадом једанпут у две године и извештај доставља надлежном министарству и Агенцији за заштиту животне средине.

Јединица локалне самоуправе води и чува евиденцију о прикупљеном комуналном отпаду, као и попис неуређених депонија и податке о томе доставља Агенцији за заштиту животне средине.

**Члан 12.**

Општина Владичин Хан обезбеђује организационе, матерјалне и друге услове за изградњу, одржавање и функционисање комуналних објеката и за техничко-технолошко обједињавање система, уређује и обезбеђује обављање комуналне делатности и њен развој.

Комунални објекти у смислу става 1. овог члана су грађевински објекти са уређајима, инсталацијама и опремом, постројења, уређаји и инсталације и други непокретни и покретни објекти и опрема који служе за пружање комуналне услуге корисницима, као и уређено грађевинско земљиште и добра у општој употреби која се користе за обављање комуналне делатности.

**Члан 13.**

Општина Владичин Хан, у складу са законом, уређује услове управљања комуналним отпадом и на тај начин обезбеђује:

1) одговарајући обухват, обим и квалитет комуналних услуга, који подразумева поузданост, приступачност, тачност и трајност у пружању услуга;

2) развој и унапређивање квалитета и асортимана комуналних услуга, као и унапређивање организације рада, ефикасности и других услова пружања услуга;

3) сагласност са начелима одрживог развоја;

4) ефикасно коришћење ресурса и смањење трошкова обављања комуналних делатности;

5) конкуренцију у обављању делатности.

**Члан 14.**

Послови обављања комуналне делатности - управљање комуналним отпадом на територији општине Владичин Хан Уговором су поверени компанији „PORR-WERNER&WEBER D.O.O“ и друштву „П.В.В. Лесковац“ Д.О.О (у даљем тексту „пружалац услуге“).

**Члан 15.**

Пружалац услуга, дужан је да радом и пословањем обезбеди:

1. трајно и несметано пружање комуналне услуге корисницима под законским условима, прописима и стандардима донешеним на основу закона;
2. поверени, односно уговорени обим и квалитет комуналне услуге, тачност у погледу рокова, сигурност корисника у добијању услуга, здравствену и хигијенску исправност у складу са прописима;
3. редовно одржавање, развој и заштиту комуналних објеката, постројења и опреме који служе за обављање комуналне делатности;
4. развој и унапређење квалитета комуналне услуге, као и унапређење организације и ефикасности рада;
5. спровођење мера и услова прописаних законом и подзаконским актима;
6. води прописане евиденције и доставља редовне извештаје Агенцији за заштиту животне средине и надлежним службама локалне самоуправе једном годишње, у законском прописаном року.

**Члан 16.**

Поверене послове пружалац услуге врши према годишњем плану и програму рада.

Пружалац услуге дужно је да најмање једном годишње Скупштини општине Владичин Хан достави извештај о раду, као и извештај о инвестирању у опрему и механизацију.

**Члан 17**.

Пружалац услуга дужан је да до краја јануара текуће године достави локалној самоуправи, а Министарству до краја фебруара текуће године извештај, у вези са обављањем комуналне делатности у претходној години.

Пружалац услуге дужан је да достави Министарству извештај, податке и обавештење у вези са обављањем комуналне делатности и у року од 15 дана од дана пријема захтева Министарства.

**Члан 18.**

Пружалац услуге је дужан да динамику пражњења комуналних посуда организује тако да не дође до нагомилавања и расипања комуналног отпада изван комуналнх судова.

Пружалац услуге може уговорити са правним лицем или предузетником да се услуга врши по позиву или на други начин.

**Члан 19.**

Пружалац услуге је дужан да:

1. услугу пражњења и одвожења комуналног отпада врши на начин који обезбеђује заштиту животне средине и спречавање настајања непријатних мириса, нарочито у летњем периоду.

2. у случају загађења насталог током транспорта отпада, очисти и отклони расути отпад.

**V КОРИСНИЦИ КОМУНАЛНЕ УСЛУГЕ**

**Члан 20.**

Корисник комуналне услуге је свако физичко лице, правно лице и предузетник које по основу уговора или по основу територијалне припадности има право да користи одређену комуналну услугу, организовану на подручју локалне самоуправе.

Корисник комуналне услуге има обавезу да комуналну услугу користи на начин да:

1. не омета друге кориснике и не угрожава животну средину;
2. не оштећује и угрожава објекте и опрему који су у функцији обављања комуналне делатности.

**VI УПРАВЉАЊЕ КОМУНАЛНИМ ОТПАДОМ**

**Члан 21.**

Комунални и комерцијални отпад се сакупља, третира и одлаже у складу са Законом о управљању отпадом и подзаконским актима из ове области, Законом о комуналним делатностима и осталим прописима којима се уређују комуналне делатности и овом одлуком.

Забрањено је одлагање и спаљивање отпада који се може поново користити.

Изузетно, отпад из претходног става овог члана , може се одложити или спалити, ако је то економски оправдано и не угрожава здравље људи и животну средину, уз претходно прибављену дозволу министарства.

Корисници су дужни да одлажу свој отпад на начин утврђен овом Одлуком, а опасан отпад из домаћинства (отпадне гуме, батерије, уља, боје и лакови, пестициди и др.) да предају на место одређено за селективно сакупљање опасног отпада или овлашћеном правном лицу за сакупљање опасног отпада.

**Члан 22.**

Сви грађани, предузећа, друга правна лица и предузетници, дужни су са отпацима поступати тако, што ће на месту њиховог настајања вршити разврставање и сакупљање по врсти отпадака и поступати са њима на начин регулисан овом Одлуком.

Отпацима се поступа на начин којим се обезбеђује заштита животне средине од њиховог штетног дејства, организованим сакупљањем у типске судове, рационалним коришћењем отпадака који имају употребну вредност за даљу дораду односно прераду, ефикасним уклањањем и безбедним одлагањем односно складиштењем.

**Члан 23.**

Локална самоуправа има обавезу да обезбеди и организује комуналну делатност управљања отпадом на целој територији, а исту ће реализовати према Локалном плану управљања отпадом у временски одређеном периоду, у складу са Законом.

Територију на којој се организовано прикупља отпад одређују Пружалац услуга у за сваку годину уз сагласност Скупштине општине.

У случају промене динамике сакупљања и одвожења отпада, Пружалац услуга је дужан да обавести Кориснике услуга о насталим променама и отпад одвезе најкасније у року од седам дана.

**Члан 24.**

Пружалац услуга може да односи и друге врсте отпада (баштенски, грађевински, специјални, кабасти и др.) у оквиру заејдничких акција које ће организовати и посебним уговором регулисати са корисницима услуга.

**Члан 25.**

Са посебним токовима отпада поступа се у складу са Законом о управљању отпадом и посебним законима.

**Члан 26.**

Посуде за одлагање комуналног отпада су типизиране.

Типове посуда за одлагање комуналног отпада одређује Пружалац услуга, у зависности од броја и структуре корисника услуга.

Локације на којима се постављају посуде за одлагање комуналног отпада у јавној употреби одређује Пружалац услуга уз писану сагласност комуналног и саобраћајног инспектора Општинске управе општине Владичин Хан.

Места на којима се постављају посуде за отпад (локацију), у случају када то није одређено пројектом, одређују власници односно корисници стамбених и других зграда и органи управљања у сагласности са Пружаоцем услуга, у складу са планом и условима које ова делатност мора да испуњава.

Када се по службеној дужности или по захтеву Корисника услуга утврди да место за постављање посуда за смеће из одређених разлога није функционално, комунални инспектор ће у сарадњи са саобраћајним инспектором утврдити место, начин и рок измештања посуда.

Посуде за одлагање комуналног отпада стављају се ван површина јавног саобраћаја, на лако приступачно место.

Простор одређен за постављање посуда за одлагање комуналног отпада код свих корисника, као и на јавним површинама мора бити обележен, ограђен и обезбеђен, односно уређен према стандардима и мора се редовно одржавати и чистити.

**Члан 27.**

Нико не може бити изузет од обавезе плаћања сакупљања, одвоза и депоновања комуналног отпада, ако територијално припада подручју на коме је ова комунална делатност уређена.

Изузетно посебне категорије корисника (социјално угрожени грађани) могу се ослободити од обавезе плаћања из става 1. овог члана, на основу уговора са Пружаоцем услуге.

**Члан 28.**

Корисници услуге сакупљања комуналног отпада дужни су да комунални отпад одлажу искључиво у посуде намењене за комунални отпад.

У посуде за комунални отпад не сме се одлагати комунални отпад намењен за рециклажу, уколико је на датом подручју организовано одвојено сакупљање за ту врсту отпада.

**Члан 29.**

Корисници комуналне услуге сакупљања, одвоза и депоновања комуналног отпада сносе трошкове комуналне услуге.

Пружалац услуга одређује које врсте посуда за одлагање комуналног отпада ће бити коришћене за одређену категорију корисника и исте ће набављати о свом трошку.

Пружалац услуге, у насељима где не постоји могућност постављања контејнера, дужан је да корисницима обезбеди довоља број посуда (канти) за изношења смећа.

У случају оштећења контејнера и других посуда за изношење смећа пружалац услуге је у обавези да исте о свом трошку замени.

**Члан 30.**

Корисници услуге сакупљања комуналног отпада и дуга правна и физичка лица морају обезбедити несметани приступ посудама за комунални отпад, специјалним возилима Пружаоца услуга за управљање комуналним отпадом.

**Члан 31.**

Корисници услуге, као и Пружалац услуга морају поштовати принципе заштите животне средине и заштитити окружење од растурања отпада.

Ради лакшег даљег третмана отпада Пружалац услуга је дужан да обезбеди да различите врсте отпада остану одвојене током транспорта.

Отпад се транспортује у затвореном возилу, контејнеру или на други одговарајући начин како би се спречило расипање или испадање отпада приликом транспорта, утовара или истовара и како би се спречило загађење ваздуха, воде, земљишта и животне средине.

У случају загађења насталог током транспорта Пружалац услуга је одговоран за чишћење и отклањање загађења подручја.

**Члан 32.**

Забрањено је бацати отпад било које категорије ван места одређеног за одлагање тог отпада.

У судове за комунални отпад није дозвољено бацати отпад који не спада у ту категорију отпада, односно не може се сматрати кућним отпадом, као што су: грађевински материјал, земља, шут, кабасти отпад, стари кућни намештај, електронски и електрични отпад и други отпад који се по закону и каталогу отпада не сматра комуналним, односно кућним отпадом.

Друге категорије отпада које настају код физичких и правних лица, а према закону не спадају у категорије отпада са посебним третманом, морају се посебно прикупљати према плану и програму овлашћеног оператера.

Власници отпада дужни су да сносе трошкове сакупљања и одвоза свих врста отпада.

**Члан 33.**

За уклањање лешева угинулих животиња са јавних површина, примењује се Закон о ветеринарству.

**Члан 34.**

Власници односно корисници пословних просторија (сталних и привремених објеката), као и организатори спортско-рекреативних, забавних и других јавних скупова морају обезбедити одговарајуће посуде за одлагање комуналног отпада који настаје обављањем делатности, као трајно или као привремено решење.

За отпад који се нађе на јавној површини ван посуда за одлагање отпада, у близини пословних просторија или на месту организовања активности из предходног става, сматраће се да припада привредним субјектима из става 1. овог члана.

Привредни субјекти у потпуности сносе одговорност за настали отпад, као произвођачи отпада и сносе све трошкове уклањања таквог отпада.

Угоститељска предузећа, самосталне угоститељске и трговинске радње прехране, дужни су да остатке хране и други биолошки отпад одлажу у посебне затворене посуде за отпатке или у ПВЦ вреће.

Уколико Корисници услуга не поступају на начин из предходног става и тиме проузрокују непријатан мирис за околину, надлежни инспектор ће наложити уклањање истог и написати мандатну казну.

**Члан 35.**

Депоније за поједине врста отпада, у складу са законом, одређује локална самоуправа.

О уређивању и одржавању депонија из предходног става стара се предузеће коме су поверени ови послови.

Ближе организовање и управљање депонијама из става 1. овог члана уређује се посебним актом.

**Члан 36.**

На територији општине Владичин Хан могу се одредити порстори за: трансфер станицу, прихват и манипулацију са грађевинским отпадом, компостирање, сакупљачку станицу и рециклажна острва.

Простори за намене из става 1. овог члана морају се оградити како и да би се онемогућио приступ неовлашћеним лицима и животињама.

Такође, на улазу у ове просторе мора се поставити табла од трајног материјала са неизбрисивим натписима, која садржи податке: назив простора, адреса предузећа које управља, радно време, забрањене и дозвољене врсте комуналног отпада и друге значајне информације.

**Члан 37.**

На територији општине Владичин Хан може се вршити организована селекција отпадака.

Сви Корисници услуга, на подручју на коме се врши селекција отпада дужни су се укључити у организовани систем селекције отпада.

**Члан 38.**

Под селекцијом се подразумева сакупљање и одвајање отпадака по врсти, одлагање у посебне судове, одвожење и депоновање, односно продаја истог.

Селекција се врши као примарна и секударна.

Под примарном селекцијом отпадака, подразумева се одвајање отпадака непосредно на месту његовог настајања од стране Корисника услуга.

Под секундарном селекцијом отпадака, подразумева се одвајање отпадака на за то предвиђеним местима, издвајањем секундарних сировина.

**Члан 39.**

Пружалац услуга утврђују локације за постављање судова за селектоване отпатке, одређивање врсте, броја и типа судова, организовање и динамика прикупљања селектованог отпада, одвоз и његово депоновање, односно продаја, спровођење едукације Корисника услуга и друге неопходне радње у процесу селекције.

**Члан 40.**

Селектовани отпад се одлаже у посебне судове одговарајућих боја предвиђене за ову намену (контејнери, канте или кесе).

Судове из предходног става набавља Пружалац услуга.

**Члан 41.**

Под секундарним сировинама у смислу ове Одлуке подразумева се селектовани комунални отпад и то: папир, картон и картонска амбалажа, пластика, «ПЕТ» амбалажа, метал, стакло и сл.

**Члан 42.**

За кориснике услуга који врше селекцију комуналног отпада, могу се утврдити посебне бенефиције.

Врсту бенефиција, висину и начин примене, одредиће Пружалац услуга.

**VII НАДЗОР**

**Члан 43.**

Локална самоуправа, преко комуналних инспектора, врши инспекцијски надзор над спровођењем ове Одлуке, а на основу Закона о комуналним делатностима. Локална самоуправа врши надзор над радом Пружаоца услуга комуналне делатности.

**Права и дужности комуналног инспектора**

**Члан 44.**

Комунални инспектор има право и дужност да у вршењу инспекцијског надзора:

1. прегледа опште и појединачне акте, евиденције и другу документацију Пружаоца услуга и других правних и физичких лица;
2. саслуша и узима изјаве од одговорних лица код Пружаоца услуга и других правних и физичких лица;
3. прегледа објекте, постројења и уређаје за обављање комуналне делатности и пословне просторије ради прикупљања неопходних података, фотографише и сними простор у коме се врши инспекцијски надзор, као и друге ствари које су предмет надзора;
4. наложи решењем да се комунална делатност обавља на начин утврђен законом и прописима на основу закона;
5. наложи решењем извршавање утврђених обавеза и предузимања мера за отклањање недостатака у обављању комуналне делатности;
6. прегледа објекте, постројења, уређаје и опрему који служе коришћењу комуналне услуге, укључујући и оне које представљају унутрашње инсталације и припадају кориснику комуналне услуге;
7. изриче новчану казну прекршајним налогом у складу са законом којим се уређују прекршаји.
8. подноси захтев за покретање прекршајног поступка, односно пријаву за привредни преступ или кривично дело уколико оцени да је повредом прописа учињен прекршај, привредни преступ или кривично дело;
9. наложи решењем уклањање ствари и других предмета са површина јавне намене ако су они ту остављени противно прописима;
10. наложи решењем уклањање, односно премештање возила, као и постављање уређаја којима се спречава одвожење возила са површина јавне намене ако су остављена противно прописима;
11. забрани решењем одлагање отпада на местима која нису одређена за ту намену;
12. забрани решењем спаљивање отпада изван за то одређеног постројења;
13. забрани решењем одлагање комуналног отпада ван за то одређених комуналних контејнера;
14. забрани решењем одлагање комуналног отпада на местима која нису одређена као регистроване комуналне депоније;
15. забрани решењем одлагање отпадног грађевинског материјала, земље и осталог грађевинског материјала ван за то одређене локације;
16. забрани решењем одлагање отпада и отпадних материја у водотоке и на обале водотока;
17. забрани решењем бацање горећих предмета у комуналне контејнере и корпе за отпад;
18. забрани решењем уништавање комуналних објеката и опреме;
19. спроводи друге прописане мере и поступке управљања отпадом утврђене законом и подзаконским прописима.

Комунални инспектор је дужан да узме у поступак пријаве правних и физичких лица у вези са пословима из надлежности комуналне инспекције и да у року од осам радних дана о резултатима поступка обавести подносиоца пријаве.

О сваком извршеном прегледу и радњама комунални инспектор саставља записник, у складу са законом.

Записник се обавезно доставља Пружаоцу услуга комуналне делатности, односно другом правном или физичком лицу над чијим је пословањем, односно поступањем извршен увид.

**Члан 45.**

Пружалац услуга, као и друга правна и физичка лица дужни су да комуналном инспектору омогуће несметано обављање надзора, да му без одлагања ставе на увид и располагање потребну документацију и друге доказе и изјасне се о чињеницама које су од значаја за вршење надзора.

**Овлашћења инспектора**

**Члан 46.**

Комунални инспектор у вршењу инспекцијског надзора, кад утврди да се омета вршење комуналне услуге или коришћење комуналних објеката остављањем возила, ствари и других предмета или на други начин, наредиће решењем кориснику, односно сопственику, ако је присутан, да одмах уклони те ствари, односно предмете, под претњом принудног извршења.

Ако се лице из става 1. овог члана не налази на лицу места, комунални инспектор ће, без саслушања странке, донети решење којим ће наложити да се возила, ствари и други предмети уклоне у одређеном року, који се може одредити и на минуте.

Решење из става 2. овог члана лепи се на те ствари, односно предмете уз назначење дана и часа када је налепљено и тиме се сматра да је достављање извршено, а доцније оштећење, уништење или уклањање овог решења не утиче на ваљаност достављања.

Ако лице из става 1. овог члана не поступи по датом налогу, комунални инспектор ће одредити постављање уређаја којим се спречава одвожење возила, односно одредиће да се возила, ствари и други предмети уклоне о трошку корисника, односно сопственика, на место које је за то одређено.

Трошак из става 4. овог члана се утврђује посебним актом локалне самоуправе и може да обухвата трошкове поступка, одношења возила, ствари и другог предмета, лежарине и друге доспеле трошкове.

Пружалац услуга комуналне делатности као поверилац доспелог потраживања у чијим се рукама налази дужниково возило, ствар и други предмет уклоњен по налогу надлежног органа, има право задржати га док му не буде исплаћено потраживање.

Жалба против решења из ст. 1. и 2. овог члана не одлаже његово извршење.

**Члан 47.**

Ако комунални инспектор приликом вршења надзора утврди да пропис није примењен или да је неправило примењен, у року који не може бити дужи од 15 дана од дана извршеног надзора донеће решење о отклањању утврђене неправилности и одредиће рок за њено отклањање.

На решење комуналног инспектора може се изјавити жалба Општинском већу у року од 15 дана од дана достављања решења, сем ако је законом друкчије предвиђено.

О жалби веће одлучује у року од 30 дана од дана пријема жалбе.

Жалба не одлаже извршење решења комуналног инспектора.

Решење Општинског већа је коначно у управном поступку и против њега се може покренути управни спор.

**Члан 48.**

Комунални инспектор у обављању послова сарађује са другим инспекцијским службама Републике Србије, у складу са законом.

Сарадња из става 1. овог члана обухвата нарочито: међусобно обавештавање, размену информација, пружање непосредне помоћи и предузимање заједничких мера и активности од значаја за обављање послова комуналне инспекције.

**VIII КАЗНЕНЕ ОДРЕДБЕ**

**Прекршај одговорног лица у јединици локалне самоуправе**

**Члан 49.**

Новчаном казном од 10.000,00 динара казниће се за прекршај одговорно лице у јединици локалне самоуправе уколико не поступи по решењу из члана 44. став 1. тачка 5. ове Одлуке.

**Прекршаји правног лица**

**Члан 50.**

Новчаном казном од 70.000,00 динара казниће се за прекршај правно лице ако:

1. не достави локалној самоуправи и Министарству податке из члана 17. ст. 1. и 2. ове Одлуке;
2. користи комуналну услугу на начин супротан овој Одлуци;
3. не омогући комуналном инспектору несметано обављање надзора, односно преглед објеката, постројења и уређаја и пословних просторија ради прикупљања неопходних података;
4. не уклони ствари и друге предмете са површина јавне намене ако су они ту остављени противно прописима;
5. одлаже отпад на местима која нису одређена за ту намену;
6. спаљује отпад изван за то одређеног постројења;
7. не одлаже комунални отпад у за то одређене комуналне контејнере;
8. одлаже комунални отпад на местима која нису одређена као регистроване комуналне депоније;
9. одлаже отпад грађевинског материјала, земљу и грађевински материјал противно прописима;
10. одлаже отпад и отпадне материје у водотоке и на обале водотока;
11. не врши раздвајање комуналног отпада од осталих врста отпада који настају обављањем делатности;
12. не поступи по решењу комуналног инспектора којим је наређено извршавање утврђених обавеза и предузимања мера за отклањање недостатака;
13. поступи супротно одредби члана 16. ове Одлуке.

За прекршај из става 1. овог члана казниће се и одговорно лице у правном лицу новчаном казном од 20.000,00 динара.

**Прекршаји предузетника**

**Члан 51.**

Новчаном казном од 50.000 динара казниће се за прекршај предузетник ако:

1. користи комуналну услугу на начин супротан овој Одлуци;
2. не уклони ствари и друге предмете са површина јавне намене ако су они ту остављени противно прописима;
3. одлаже отпад на местима која нису одређена за ту намену;
4. спаљује отпад изван постројења одређеног за ту намену;
5. не одлаже комунални отпад у за то одређене комуналне контејнере;
6. одлаже комунални отпад противно прописима и на местима која нису одређена за ту намену;
7. не врши раздвајање комуналног отпада од осталих врста отпада који настају обављањем делатности;
8. не врши раздвајање компоненти комуналног отпада ако је то организовано у оквиру комуналне делатности;
9. одлаже отпад грађевинског материјала, земљу и грађевински материјал противно прописима;
10. одлаже отпад и отпадне материје у водотоке и на обале водотока;
11. баца гореће предмете у комуналне контејнере;
12. уништава комуналне објекте и опрему;
13. не омогући инспектору обављање контроле и не поступи по решењу инспектора којим је наређено извршавање утврђених обавеза и предузимања мера за отклањање недостатака.
14. поступи супротно одредби члана 16. ове Одлуке

**Прекршаји физичког лица**

**Члан 52.**

Новчаном казном од 10.000,00 динара казниће се за прекршај физичко лице ако:

1. користи комуналну услугу на начин супротан овој Одлуци;
2. не уклони ствари и друге предмете са површина јавне намене ако су они ту остављени противно прописима;
3. одлаже отпад на местима која нису одређена за ту намену;
4. спаљује отпад изван постројења одређеног за ту намену;
5. не одлаже комунални отпад у за то одређене комуналне контејнере;
6. одлаже комунални отпад противно прописима и на местима која нису одређена као регистроване комуналне депоније;
7. не врши раздвајање комуналног отпада од осталих врста отпада;
8. не врши раздвајање компоненти комуналног отпада ако је то организовано у оквиру комуналне делатности;
9. одлаже отпад грађевинског материјала, земљу и грађевински материјал противно прописима;
10. одлаже отпад и отпадне материје у водотоке и на обале водотока;
11. баца гореће предмете у комуналне контејнере;
12. уништава комуналне објекте и опрему;
13. не омогући инспектору обављање контроле и не поступи по решењу инспектора којим је наређено извршавање утврђених обавеза и предузимања мера за отклањање недостатака.

**IX ПРЕЛАЗНЕ И ЗАВРШНЕ ОДРЕДБЕ**

**Члан 53.**

Пружалац услуге је дужан да у року од 9 месеци од дана ступања на снагу ове Одлуке усклади своје пословање са одредбама ове Одлуке.

**Члан 54.**

На сва питања која нису регулисана овомо Одлуком непосредно се примењују одредбе Закона о управљању отпадом, Закона о комуналним делатностима, Закона о локалној самоуправи као и одредбе других важаћих прописа.

**Члан 55.**

Ступањем на санагу ове Одлуке престаје да важи Одлука о одржавању чистоће (Сл. гласник града Врања“ бр. 20/08).

**Члан 56.**

Ова одлука ступа на снагу осмог дана од дана објављивања у Службеном гласнику града Врања.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-46/11/19-I**

**П Р Е Д С Е Д Н И Ц А**

**Данијела Поповић**